Komisijos reglamentas (EB) Nr. 132/1999
1999 m. sausio 21 d.
iš dalies keičiantis Reglamento (EB) Nr. 2630/97 nuostatas dėl minimalios kontrolės galvijų identifikavimo ir registravimo sistemoje lygio
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. balandžio 21 d. Tarybos reglamentą (EB) Nr. 820/97 nustatantį galvijų identifikavimo ir registravimo sistemą ir jautienos bei jautienos produktų ženklinimą [1], ypač į jo 10 straipsnio d punktą,
kadangi Komisijos reglamentas (EB) Nr. 2630/97 [2] nustatė Reglamento (EB) Nr. 820/97 dėl galvijų ženklinimo ir registravimo sistemų minimalaus kontrolės lygio išsamias įgyvendinimo taisykles;
kadangi Komisijos reglamentas (EEB) Nr. 3887/92 [3] su paskutiniais pakeitimais, padarytais Reglamentu (EB) Nr. 1678/98 [4], nustatė išsamias taisykles dėl integruotos valdymo ir kontrolės sistemos tam tikroms Bendrijos paramos programoms pritaikymo;
kadangi, siekiant užtikrinti galvijų sektoriaus kontrolės kompetentingų institucijų veiksmingą bendradarbiavimą, svarbu numatyti patikrinimų, atliktų pagal Reglamentą (EB) Nr. 2630/97, ataskaitų kopijų, kai jose yra nustatytų Reglamento (EB) Nr. 820/97 pažeidimų, perdavimą kompetentingoms institucijoms, atsakingoms už Reglamento (EEB) Nr. 3887/92 įgyvendinimą;
kadangi šiame reglamente numatytos priemonės atitinka Europos žemės ūkio orientavimo ir garantijų fondo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2630/97 2 straipsnis papildomas šia 6 dalimi:
"6. Ataskaitų, minėtų 5 dalyje, kuriose yra atskleidžiami Reglamento (EB) Nr. 820/97 pažeidimai, kopijos nedelsiant siunčiamos kompetentingoms institucijoms, atsakingoms už Reglamento (EEB) Nr. 3887/92 įgyvendinimą."
2 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. sausio 21 d.